เสียงแตกเส้นตายคิวอี3
เฟดเชื่อผลระยะยาวอาจไม่คุ้ม-กูรูคาดทองคำปีนี้ส่อดิ่งแรง
5 ม.ค. 2556

เฟดเชื่อผลระยะยาวอาจไม่คุ้ม-กูรูคาดทองคำปีนี้ส่อดิ่งแรง
เฟดเสียงแตก ไม่มั่นใจแผนกระตุ้นเศรษฐกิจ เร่งกำหนดเส้นตายการใช้คิวอี 3 นักวิเคราะห์คาดอาจฉุดราคาทองคำปีนี้ดิ่งแรง
ธนาคารกลางสหรัฐ (เฟด) เผยรายงานการประชุมคณะกรรมการกำหนดนโยบายการเงิน (Federal Open Market Committee : เอฟโอเอ็มซี) เมื่อเดือน ธ.ค.ที่ผ่านมา พบว่า ที่ประชุมได้แสดงความวิตกกังวลต่อผลกระทบระยะยาวของนโยบายผ่อนปรนเชิงปริมาณรอบ 3 (คิวอี 3) ที่จะมีต่อดุลบัญชีของธนาคารกลาง โดยเริ่มโต้แย้งในเรื่องระยะเวลาที่จะยุติการใช้คิวอี 3 แม้การประกาศใช้ก่อนหน้าจะยืนยันหนักแน่นว่าจะซื้อพันธบัตรจนกว่าเศรษฐกิจสหรัฐจะฟื้นตัว และอัตราว่างงานลดต่ำกว่า 6.5%
รายงานระบุว่า คณะกรรมการส่วนหนึ่งเห็นชอบที่จะยังไม่กำหนดวันสิ้นสุดของการบังคับใช้แผนคิวอี 3 ขณะที่บางส่วนเห็นว่าน่าจะยุติภายในปี 2556 และอีกส่วนหนึ่งเห็นว่าควรยุติเร็วกว่านั้น
ความขัดแย้งข้างต้นแสดงให้เห็นว่า เฟดเริ่มไม่มั่นใจต่อประสิทธิภาพของแผนกระตุ้นเศรษฐกิจที่ใช้ในปัจจุบัน โดยแม้สมาชิกส่วนใหญ่จะเห็นว่าโครงการทุ่มซื้อพันธบัตรจะช่วยสนับสนุนการเติบโตได้ แต่ก็ไม่แน่ใจว่าการบังคับใช้ต่อไปเรื่อยๆ จะเอื้อประโยชน์มากแค่ไหน แถมยังมีแนวโน้มว่า ต้นทุนที่ต้องเสียไปอาจเพิ่มขึ้นกรณีที่บัญชีงบดุลเพิ่มขึ้น
ทั้งนี้ การส่งสัญญาณยุติแผนคิวอี 3 ภายในปีนี้ ส่งผลให้ราคาทองคำในตลาดโลก พร้อมน้ำมัน ปรับลดลงอย่างรวดเร็ว โดยราคาทองคำในตลาดลอนดอนลดลง 2.39% อยู่ที่ 1,634.60 เหรียญสหรัฐ/ออนซ์ หรือต่ำสุดในรอบ 4 เดือน ขณะที่ ราคาทองคำในตลาดซื้อขายล่วงหน้าสัญญาส่งมอบเดือน ก.พ. ของตลาดโคเม็กซ์ นิวยอร์ก ลดลง 2.7% ที่ 1,628.80 เหรียญสหรัฐ/ออนซ์
ด้านแร่โลหะเงินปรับตัวลดลงต่ำที่สุดนับตั้งแต่เดือน ส.ค. โดยดิ่งลง 2% มาอยู่ที่ 29.48 เหรียญสหรัฐ/ออนซ์ ส่วนราคาน้ำมันดิบเบรนต์ปรับตัวลดลง 1.19% ที่ 110.87 เหรียญสหรัฐ/บาร์เรล 
นักวิเคราะห์กล่าวว่าการปรับตัวลดลงครั้งนี้ เนื่องจากนักลงทุนต่างเริ่มเทขายเพื่อหันไปถือครองสกุลเงินเหรียญสหรัฐมากขึ้น เห็นได้จากค่าเงินเหรียญสหรัฐในตลาดนิวยอร์กที่ปรับตัวแข็งค่าขึ้นเมื่อเทียบกับสกุลเงินเยนถึง 1.1% ที่ 88.22 เยน/เหรียญสหรัฐ 
นอกจากนี้ นักวิเคราะห์อีกส่วนหนึ่งยังคาดการณ์ต่อไปว่า สัญญาณยุติการใช้นโยบายทุ่มซื้อพันธบัตรของรัฐบาลสหรัฐในปีนี้ อาจส่งผลให้ราคาทองคำในตลาดโลกร่วงลงเลวร้ายที่สุดนับตั้งแต่ปี 2547
วันเดียวกัน บริษัทวิจัยแฟ็กเซ็ตในสหรัฐเผยผลสำรวจความเห็นของเหล่านักเศรษฐศาสตร์ที่ส่วนใหญ่คาดการณ์ตรงกันว่าตัวเลขการจ้างงานของสหรัฐในเดือน ธ.ค.ที่ผ่านมา มีแนวโน้มเพิ่มขึ้น 1.55 แสนตำแหน่ง ซึ่งมากกว่าเดือน พ.ย.ก่อนหน้าที่ 1.48 แสนตำแหน่ง ขณะที่อัตราการว่างงานมีแนวโน้มคงที่ในอัตรา 7.7% 
ตัวเลขข้างต้นนับเป็นสัญญาณการฟื้นตัวทางเศรษฐกิจของสหรัฐที่มีเสถียรภาพมากขึ้น ทว่า นักวิเคราะห์ต่างเห็นตรงกันว่าการจ้างงานจะเพิ่มขึ้นหากรัฐบาลสามารถบรรลุการปรับเพดานหนี้ได้
ด้านสมาชิกสภาคองเกรสได้เริ่มการประชุมสภาครั้งที่ 113 และทำพิธีสาบานตนเข้ารับตำแหน่งเมื่อวันที่ 3 ม.ค. (ตามเวลาท้องถิ่น) พร้อมเลือกจอห์น โบห์เนอร์ จากพรรครีพับลิกันให้เป็นประธานสภาผู้แทนราษฎรต่ออีกสมัย